
ΑΝΑΚΟΙΝΩΣΗ
ΣΥΝΑΝΤΗΣΗ ΜΕ ΤΟΝ ΠΡΟΕΔΡΟ ΤΟΥ ΑΝΑΘΕΩΡΗΤΙΚΟΥ ΔΙΚΑΣΤΗΡΙΟΥ
Το Διοικητικό Συμβούλιο της Ένωσης Δικαστικών Λειτουργών Στρατιωτικής Δικαιοσύνης, εκπροσωπούμενο από την Πρόεδρο Λεμονιά Γαλανοπούλου και τον Γενικό Γραμματέα Μάριο Λάμπρου, συναντήθηκε στις 17 Ιουλίου 2026 με τον Πρόεδρο του Αναθεωρητικού Δικαστηρίου και Διευθυντή της Διεύθυνσης Στρατιωτικής Δικαιοσύνης, κ. Δημήτριο Δελή, στο πλαίσιο του θεσμικού διαλόγου για ζητήματα που αφορούν τη λειτουργία και την αναδιοργάνωση της Στρατιωτικής Δικαιοσύνης. Κατά τη συνάντηση συζητήθηκαν θέματα σχετικά με τη διαδικασία μεταστέγασης των στρατιωτικών δικαστηρίων, οργανωτικά και λειτουργικά ζητήματα που συνδέονται με την υλοποίησή της, καθώς και ζητήματα υλικοτεχνικής υποστήριξης και στελέχωσης των δικαστηρίων. Ο Πρόεδρος του Αναθεωρητικού Δικαστηρίου παρείχε ενημέρωση για τις μέχρι σήμερα εξελίξεις, διευκρινίζοντας ότι ενεργεί στο πλαίσιο των θεσμικών αρμοδιοτήτων που του αναλογούν, ενώ για επιμέρους ζητήματα υπεύθυνα είναι τα κατά νόμο αρμόδια όργανα. Περαιτέρω, έγινε ανταλλαγή απόψεων σχετικά με ευρύτερα θέματα που αφορούν την αναδιοργάνωση της Στρατιωτικής Δικαιοσύνης. Κατά τη συζήτηση ο κ. Πρόεδρος διαβεβαίωσε τους εκπροσώπους του Διοικητικού Συμβουλίου ότι μέχρι σήμερα δεν υπάρχουν οριστικές αποφάσεις ή ανακοινώσεις ως προς ενδεχόμενες περαιτέρω μεταβολές, τονίζοντας ωστόσο ότι, υπό την ιδιότητά του, δεν είναι σε θέση να προδικάσει ή να προαναγγείλει αποφάσεις που ανήκουν στην αρμοδιότητα άλλων οργάνων της Πολιτείας. Η συνάντηση πραγματοποιήθηκε σε ιδιαίτερα καλό κλίμα, με ειλικρινή και εποικοδομητικό διάλογο, επιβεβαιώνοντας την κοινή βούληση για τη διατήρηση της θεσμικής συνεργασίας και της επικοινωνίας προς όφελος της εύρυθμης λειτουργίας της Στρατιωτικής Δικαιοσύνης.

